หลังพบผู้ติดเชื้อ 70 รายในสถานบันเทิง จึงต้องวางมาตรการเฝ้าระวังและป้องกันควบคุมเพิ่มเติม
นายแพทย์ โอภาส การย์กวินพงศ์ อธิบดีกรมควบคุมโรค กล่าวว่า วันนี้ประเทศไทยมีผู้ติดเชื้อรายใหม่ 96 ราย ติดเชื้อในประเทศ 87 ราย ติดเชื้อจากต่างประเทศ 9 ราย ผู้ป่วยยืนยันสะสม 24,890 ราย และไม่มีผู้เสียชีวิตเพิ่มเติม ทั้งนี้พบว่า สถานการณ์พบผู้ติดเชื้อรายใหม่คงที่ โดยจังหวัดสมุทรสาครพบผู้ติดเชื้อมากที่สุด รองลงมาคือกรุงเทพมหานครและปทุมธานี ส่วนสถานการณ์การแพร่ระบาดในสถานบันเทิงในกรุงเทพมหานครและปริมณฑล ขณะนี้พบว่ามีจำนวน70 ราย เป็นทั้งนักร้องนักดนตรี นักเที่ยวและพนักงาน โดยปัจจัยที่ทำให้มีการแพร่ระบาดมาจากสถานบันเทิงเป็นสถานที่แออัด ไม่มีการเว้นระยะห่าง และอาจไม่ปฏิบัติตามมาตรการป้องกันโรคโควิด-19 อย่างเคร่งครัด ดังนั้นกรุงเทพมหานคร โดยสำนักอนามัย สำนักการแพทย์และกรมควบคุมโรค จึงวางมาตรการเฝ้าระวังและป้องกันควบคุมเพิ่มเติม ซึ่งสถานบันเทิงต้องปฏิบัติตามอย่างเคร่งครัด คือ การจำกัดจำนวนผู้เข้าใช้บริการ // สแกนการเข้าออกสถานที่ // ควรสวมใส่หน้ากากอนามัยตลอดเวลา // การทำความสะอาดจุดสัมผัส // และการตรวจหาเชื้อจากพนักงานอย่างต่อเนื่อง หากไม่ปฏิบัติตามคณะกรรมการโรคติดต่อจังหวัดจะสั่งปิดเพื่อปรับปรุงทันทีแล้วแต่กรณี ย้ำว่า เจ้าของสถานบันเทิงทุกแห่งต้องปฏิบัติตามาตรการป้องกันโรคโควิด-19 อย่างเคร่งครัด เพื่อลดความเสี่ยงในการแพร่ระบาดของโรค